रोहित शेट्टी बोले- हम भाग्यशाली हैं कि हमारे पास मोदी जैसे नेता हैं; शाहिद, माधुरी सबने की तारीफ
Prime Minister Narendra Modi Mann Ki Baat 100th Episode 2023; 30 अप्रैल 2023 को PM नरेंद्र मोदी के रेडियो प्रोग्राम 'मन की बात' के 100 एपिसोड पूरे हुए। इस मौके पर मुंबई में कई जगह इसका प्रसारण किया गया।
30 अप्रैल 2023 को PM नरेंद्र मोदी के रेडियो प्रोग्राम 'मन की बात' के 100 एपिसोड पूरे हुए। इस मौके पर मुंबई में कई जगह इसका प्रसारण किया गया। फिल्म इंडस्ट्री से जुड़े लोग भी इस कार्यक्रम में शामिल हुए। माधुरी दीक्षित, रोहित शेट्टी, शाहिद कपूर और एकता कपूर सहित कई सेलिब्रिटीज ने PM मोदी के इस प्रोग्राम की तारीफ की है।
माधुरी ने कहा कि इतने बड़े नेता लोगों की परेशानियों के बारे में बात करते हैं इससे बेहतरीन क्या हो सकता है। वहीं शाहिद का कहना है कि लोगों के साथ जुड़ना एक महान नेता की खासियत होती है। रोहित शेट्टी ने कहा कि PM मोदी के रूप में हमारे पास एक ऐसे नेता हैं जिनसे लोग इंस्पायर होते हैं।
इस कार्यक्रम से अनजान लोगों को पहचान मिल रही- माधुरी दीक्षित
मुंबई में करीब 5000 जगहों पर प्रधानमंत्री नरेंद्र मोदी के रेडियो प्रोग्राम मन की बात का प्रसारण किया गया। इस मौके पर राजनीति और फिल्म इंडस्ट्री से जुड़े तमाम लोग मौजूद रहे।
माधुरी दीक्षित ने इस मौके पर कहा, 'PM मोदी अपना समय निकालकर लोगों की समस्याओं पर बात करते हैं। वे छोटे-छोटे गांवों से लेकर शहरों तक ऐसे लोगों तक पहुंच रहे हैं जिनके बारे में कोई नहीं जानता। ऐसे लोगों को उनके कार्यक्रम की वजह से वैश्विक पहचान मिल रही है।'
लोगों से जुड़ने वाले नेता महान कहलाते हैं- शाहिद
शाहिद कपूर ने कहा, 'इतिहास में जो भी महान नेता या राजा हुए हैं, वे हमेशा लोगों से जुड़े रहे हैं। अपनी बात रखना और लोगों से कनेक्ट करना काफी बड़ा काम है। मैं बहुत भाग्यशाली हूं कि मुझे यहां बुलाया गया।'
हम लोग भाग्यशाली हैं कि ऐसा नेता हमारे पास है -रोहित शेट्टी
डायरेक्टर रोहित शेट्टी ने कहा, 'कोई नेता जब हमें एक सही रास्ता दिखाता है तो मुझे इससे प्रेरणा मिलती है। हम लोग काफी भाग्यशाली हैं कि हमारे पास एक ऐसा नेता है। ऐसे नेता को लोग सुनते हैं और उनसे इंस्पायर होते हैं।'
PM मोदी ने कहा- मन की बात जिस विषय से जुड़ी वो जन आंदोलन बन गई
PM मोदी ने 100 वीं बार मन की बात करते हुए कहा, ' अक्टूबर 2014 को विजयादशमी से शुरू हुआ यह त्योहार हम हर महीने मनाते हैं। मन की बात कार्यक्रम नहीं, ये मेरे लिए आस्था, पूजा और व्रत है।
जैसे लोग ईश्वर की पूजा करने जाते हैं तो प्रसाद की थाल लाते हैं। मन की बात ईश्वर रूपी जनता जनार्दन के चरणों में प्रसाद की थाल जैसे है। मन की बात जिस विषय से जुड़ी वो जन आंदोलन बन गई। इसे आंदोलन आप लोगों ने बना दिया।'
आमिर ने भी PM मोदी के कार्यक्रम की तारीफ की थी
मन की बात कार्यक्रम के 100 एपिसोड पूरे होने के पहले दिल्ली में एक कॉन्क्लेव का आयोजन किया गया था। उस इवेंट में आमिर खान को बुलाया गया था। आमिर ने PM मोदी की जमकर तारीफ की थी।
आमिर ने कहा, 'PM मोदी ने दिखाया कि कम्युनिकेशन से लोगों को रास्ता कैसे दिखाया जा सकता है। वो लोगों को बताते हैं कि आपका नजरिया क्या है। फ्यूचर में लोगों का सपोर्ट कैसे हासिल करना है। मन की बात में ऐसे ही महत्वपूर्ण चीजों पर बात होती है। ये प्रधानमंत्री का बहुत ही ऐतिहासिक कार्यक्रम है।'
